SønderjyskE forstærker sig med Niki Zimling, der vender hjem efter en lang årrække i udlandet

Niki Zimling har ikke spillet i Superligaen siden 2008, men nu vender den tidligere Esbjerg- og Brøndby-spiller tilbage til Danmark.

Midtbanespilleren med 24 A-landskampe på CV'et kommer i den kommende sæson til at tørne ud for SønderjyskE. Kontrakten løber to år.

Zimlings kontrakt i Mainz udløber med udgangen af juni, så han kommer altså gratis og kan gøre gavn på midtbanen, hvor SønderjyskE mistede Nicolaj Madsen til 1. divisionsklubben Vejle.

Det er anden gang i 2017, at sønderjyderne spiller med musklerne og lokker en udenlandsprofil med A-landskampe i bagagen hjem til Danmark. I januar fiskede de Simon Busk Poulsen tilbage over grænsen, og nu har de så gjort det igen.

Zimling har optrådt på Mainz' reservehold i den forgange sæson. Her blev det til 21 kampe. Foto: All Over

Zimling har været plaget af skader, men nu er han fit for fight og klar til at bevise sit værd.

- Jeg er i glimrende form, og jeg har ingen problemer med mit knæ. Jeg har spillet en masse kampe i 3. Bundesligaen, og selv om det selvfølgelig ikke er noget højt, internationalt niveau, er det okay. Men jeg savner førsteholdsfodbold helt vildt, og jeg har en kæmpe appetit efter at vise, hvad jeg kan, sagde Zimling til Tipsbladet for nyligt.

Den 32-årige dansker har været forbi Udinese, NEC Nijmegen, Club Brugge, Mainz, Ajax og Frankfurt på sin udlandsfærd.

Se også: Klubskifte koster Viktor Fischer millioner

Se også: Midt i vreden: Ronaldo viser dobbelt-miraklet for første gang